সোনারগাঁও জাদুঘরে শুরু ১৫ দিনের বৈশাখীমেলা
নারায়াণগঞ্জের সোনারগাঁওয়ে বাংলাদেশ লোক ও কারুশিল্প ফাউন্ডেশনের উদ্যোগে বৈশাখের প্রথম দিন শুরু হয়েছে ১৫দিনব্যাপী বৈশাখীমেলা ও সাংস্কৃতিক অনুষ্ঠান। ১৫ বৈশাখ (২৮ এপ্রিল) পর্যন্ত এ আনন্দযজ্ঞে থাকছে সেমিনার, পালাগান, মালজোড়া গান, কবিগান, বাউলগান, পালকির গান, কিচ্ছা গান, ভাটিয়ালি গান, মাইজভাণ্ডারী গানের সঙ্গে লালন ও হাছন রাজার গান এবং জারি ও সারিগানের সুরের মূর্ছনায় মনোজ্ঞ সাংস্কৃতিক অনুষ্ঠানমালা।
রোববার এ আনন্দোৎসবের আয়োজন শুরু হয় মঙ্গল শোভাযাত্রা, সেমিনার, 'গ্রাম-বাংলা ও বৈশাখী উৎসব' শীর্ষক চিত্রাঙ্কন প্রতিযোগিতা, গ্রামীণখেলা, জাতীয় খেলা হা-ডু-ডুর মধ্য দিয়ে। মেলার উদ্বোধন করেন সংস্কৃতি প্রতিমন্ত্রী নাহিদ ইজাহার খান। পরে তিনি মেলা প্রাঙ্গণ ঘুরে দেখেন। প্রতিমন্ত্রীর সঙ্গে ছিলেন সংস্কৃতি সচিব খলিল আহমদ। অন্যদের মধ্যে সোনারগাঁ উপজেলা পরিষদের চেয়ারম্যান বীর মুক্তিযোদ্ধা শামসুল ইসলাম ভূঁইয়াও ছিলেন।
এ দিনের আয়োজনে 'পহেলা বৈশাখ সকলের উৎসব’ শীর্ষক সেমিনারে প্রবন্ধ পাঠ করেন ঢাকা বিশ্ববিদ্যালয়ের উপ-উপাচার্য অধ্যাপক ড. মুহাম্মদ সামাদ।  সেমিনারে প্রধান অতিথি ছিলেন সংস্কৃতি সচিব খলিল আহমদ। সভাপতিত্ব করেন লোক ও কারুশিল্প ফাউন্ডেশনের পরিচালক ড. আমিনুর রহমান সুলতান। স্বাগত বক্তব্য দেন ফাউন্ডেশনের উপপরিচালক একেএম আজাদ সরকার।
৩২টি স্টলে ৬৪জন কারুশিল্পী এ মেলার কারুশিল্প প্রদর্শনীতে অংশগ্রহণ করেন।তাদের মধ্যে রয়েছেন- রাজশাহীর শখের হাঁড়িশিল্পী সুশান্ত পাল, রিকশা ও রিকশাচিত্রশিল্পী এস এ মালেক, জামদানি শিল্পী ইব্রাহিম, দারুশিল্পী আব্দুল আওয়াল মোল্লা, বীরেন্দ্র সূত্রধর, শোলাশিল্পী শ্রী নিখিল মালাকার, নকশিকাঁথা শিল্পী পারভীন আক্তার, হোসনে আরা বেগম, ঝিনুকশিল্পী মো. নূরুল ইসলাম, বাঁশ-বেত কারুশিল্পী পরেশ চন্দ্র দাস, হাতপাখা কারুশিল্পী বাসন্তী সূত্রধর, শতরঞ্জি শিল্পী আনোয়ার হোসেন
লোক ও কারুশিল্প ফাউন্ডেশনের পরিচালক আমিনুর রহমান সুলতান বিডিনিউজ টোয়েন্টিফোর ডটকমকে বলেন, "আমাদের দেশজ যে লোক ও কারু পণ্য, এগুলোর বাজারজাতকরণের একটা বড় জায়গা কিন্তু এ ধরণের মেলা। আমরা এ বিষয়টিকে মাথায় রেখে দেশজ পণ্যের প্রচার-প্রসারের বিষয়টিকে গুরুত্ব দিয়েছি এ মেলায়।"
"মেলার মধ্য দিয়ে আমাদের দেশজ পণ্যের যে একটি বাজার গড়ে ওঠে, সেটি দেশের অর্থনীতিতেও ভূমিকা রাখে। সবাইকে আমন্ত্রণ জানাব মেলায় আসুন এবং দেশজ লোকজ পণ্য সংগ্রহ করে এই শিল্পমাধ্যমটিকে উৎসাহ দিন।"

মেলায় আছে মনোজ্ঞ সাংস্কৃতিক অনুষ্ঠানমালা, কারুশিল্পের প্রদর্শনী।